GRAND ออกหุ้นกู้ 600 ลบ.อายุ 3 ปี ดอกเบี้ย 5.95% ขายรายใหญ่ 16-18 ต.ค.นี้
GRAND ออกหุ้นกู้ 600 ลบ.อายุ 3 ปี ดอกเบี้ย 5.95% ขายรายใหญ่ 16-18 ต.ค.นี้
21 ก.ย. 2560

บริษัท แกรนด์ แอสเสท โฮเทลส์ แอนด์ พรอพเพอร์ตี้ จำกัด (มหาชน) หรือ GRAND เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ ครั้งที่ 4/2560 มูลค่าไม่เกิน 600 ล้านบาท อายุ 3 ปี
โดยเสนอขาย 400 ล้านบาท และเป็นหุ้นกู้สำรองเพื่อเสนอขายไม่เกิน 200 ล้านบาท อัตราดอกเบี้ยคงที่ร้อยละ 5.95 ต่อปี ชำระดอกเบี้ยทุก 3 เดือน เพื่อเสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อระหว่างวันที่ 16-18 ต.ค.60 โดยมีผู้จัดการการจำหน่ายหุ้นกู้ คือ บล.โกลเบล็ก และ บล.เคที ซีมิโก้
ด้านบริษัท ทริส เรทติ้ง จำกัด จัดอันดับความน่าเชื่อถือของผู้ออกหุ้นกู้ที่ BB+ แนวโน้ม Stable เมื่อวันที่ 24 มี.ค.60
ทั้งนี้บริษัทมีวัตถุประสงค์ที่จะนำเงินได้จากการเสนอขายหุ้นกู้ครั้งนี้เป็นเงินทุนหมุนเวียนในการดำเนินงาน และรองรับการขยายธุรกิจของบริษัท และ/หรือ เพื่อซื้อที่ดินในการพัฒนาโครงการของบริษัท และ/หรือ ชำระคืนเงินกู้ยืมของบริษัท เช่น ตั๋วแลกเงินระยะสั้น วงเงินจากธนาคารพาณิชย์ทั้งระยะสั้น และ/หรือระยะยาว